बे संसाराव उजिफैदोंब्ला सानसे थैखा नांगोन। बे बेलायाव मानसि माहारिखौल’ बुंदों बे नङा। मुलुगाव जेसेबां जिब-जुनार, बिफां-लाइफांफोर दं गासैबो सानसे थैखायो। बे थार बाथ्रा। बेखौ रावबो नेवसिनो हाया। नाथाय ओरै होननानै सुबुं माहारिया जानला-मानला मुं लानानै थैलांगोन, बिदि जानो नाङा। रावबो मानसिया थैनो रोङै अमर नङा। बयबो सानसे थैखाथारगोन। बेखौ मिथिनानै साननैसो थांनानै थानाय समाव बे आंनि, बैनि आंनि, गासैखौबो दाखायनानै लानायाव रावबो सुबुंफोरानो खम नङा। सोरबा बोलोजों आरो सोरबा सोलोजों बायदि मुवा-बेसादफोरखौ दाखायनानै लायो। नाथाय खायसे मानसिफोरा थैनायनि उनावबो अमर जायो। बिनि मुंखौ गोसोखांनानै एबा सावगारियाव बिबार बाउनानै गोसोखां जायो। थांनानै थानाय समाव समाजनि एबा ओनसोलनि खामानि मावनायनि थाखाय गोसोखां जायो। संसाराव थानाय समाव मुं खामायनो हानाय सुबुंफोरा थैनायनि उनावबो सानसे बेलासेब्लाबो गुबुन सुबुंफोरजों मुंखौ लाखाजाथारगोन। सुबुंनि जिउआ साननैसोनिल’ । बिनिखायनो जेसे समसिम हायो अब्लासिम गावजों लोगोसे गुबुनखौबो हानाय मानि हेफाजाब होनानै जिउ लामानि दावबायारि जानांगोन। जोंनि गासैबोनि जिउ मुंनि लामानि जोबथा जायगाया थैनाय। बिनिखायनो जों गासैबो बे दोंसे लामानिनो दावबायारि। सोरबा सासेया जुदि सा ससेयावनो थाबथानो नागिरदोंब्ला, अब्ला जों गासैबो जेसेबां हायो एसेबां लांफानो नाजानांगोन । मानोना जोंनि लामाया बे दोंसेयानो। सोरबा सुबुंहा गोबां धोन सम्फथि गोनांब्लाबो बि सुबुङा जाफुंसार जानो हायाबो जानो हागौ !